# Александър Солженицин

### от Уикипедия, свободната енциклопедия

Александър Солженицин руски писател и историк
Роден: | 11 декември 1918 Кисловодск, Русия

Александър Исаевич Солженицин (на руски Алекса̀ндр Иса̀евич Солжены̀цин, на латиница Aleksandr Solzhenitsyn) е руски романист, драматург, историк и дисидент. Благодарение на него обществеността извън Съветския съюз научава за системата на съветските лагери за принудителен труд.

Става лауреат на Нобеловата награда за литература през 1970 година, а през 1974 бива прокуден от родината си.

Солженицин следва математика и физика в Ростовския университет и го завършва преди началото на Втората световна война, по време на която се сражава в Червената армия. Получава чин капитан, преди да бъде арестуван на 9 февруари 1945 г. заради това, че критикува Сталин в писмата си до свой бивш съученик. Затворен е за осем години – от 1945 до 1952-ра, без съд по член 58 от съветския Наказателен кодекс. Известно време излежава присъдата си в шарашка, затвор, където принудително се трудят научни работници и други интелигенти. Описва преживяванията си там в романа „В първия кръг“.

Солженицин прекарва известно време и в лагери за тежък принудителен труд в системата на ГУЛаг. За тях той пише в „Един ден на Иван Денисович“ и „Архипелагът ГУЛаг“.

През 1952 г. Солженицин заболява от рак, от който се излекува като по чудо в ташкентската болница през 1954 година. Престоят му там е отразен в повестта „Раково отделение“.

По време на управлението на Никита Хрушчов Солженицин е реабилитиран и през 1956 г. успява да се върне в Централна Русия. Заселва се в Рязан и става преподавател в училище по математика и физика, като същевременно работи над своите книги.

Разказът „Един ден на Иван Денисович“ (1962) е първото произведение на Солженицин, публикувано в СССР. След 1966 г. задълго престават да публикуват негови неща. Произведенията му се разпространяват по системата на т.нар. самиздат. Неговото „Писмо до IV-ия конгрес на съветските писатели“, в което той настоява за премахване на цензурата, реабилитация на ред писатели, унищожени по време на репресиите, и връщане на личния му архив, конфискуван от КГБ през 1965 г., предизвиква сериозен конфликт със съветската власт. След издаването в чужбина на „В първия кръг“ (1968) и „Раково отделение“ (1968-1969), и получаването на Нобеловата награда (1970), конфликтът се изостря още повече.

На 13 февруари 1974 г. Солженицин бива лишен от съветско гражданство и депортиран в Западна Германия. КГБ откриват ръкописа на първата част на „Архипелагът ГУЛаг“. След по-малко от седмица, съветските власти предприемат репресивни мерки срещу поета Евгений Евтушенко заради неговата подкрепа за Солженицин.

Солженицин се установява първо в Цюрих, Швейцария, а по-късно, през 1976 г. – във Върмънт, САЩ. През 1990 г. съветското му гражданство е възстановено и през 1994 г. той се завръща в Русия. Въпреки радушния прием в Америка и уважението към частния му живот, той така и не се чувства комфортно извън родината си.

Критиците на Солженицин го смятат за радикален, защото - според техните твърдения - той често прави връзка между действията на евреите, грузинците и латвийците и неблагополучията, сполетели Русия през 20 век.

През май 1997 г. Солженицин е избран за редовен член на Руската академия на науките. През същата година учредява своя собствена награда за литература (от 25000 долара).

Александър Солженицин се среща с президента Борис Елцин през 1994 г. и с президента Владимир Путин през 2000 и през 2002 година.

Двутомният труд на Солженицин „200 години заедно“ (отчасти базиран върху неговия ръкопис от 1968 г. „Евреите в СССР и бъдещето на Русия“, в който е използвал изрази от рода на „ленинско-еврейска революция” [1], [2], [3]), от мнозина се смята за антисемитски. Редица книги и статии биват написани, за да оборят тези твърдения на Солженицин (напр. [4], [5]).

## [редактиране] Произведения

Следва кратък списък на публикуваните произведения на Солженицин:

- Един ден на Иван Денисович (Один день Ивана Денисовича) (1962)
- В първия кръг (В круге первом, 1-ва част, 2-ра част) (1968)
- Раково отделение (Раковый корпус) (1968)
- Червеното колело (Красное колесо) (Поредица от исторически романи за раждането на Съветска Русия):
  - Август 1914 (Август Четырнадцатого) (1971). (В центъра на романа е катастрофалното поражение на руската армия в Битката при Таненберг през август 1914)
  - Октомври 1916 (Октябрь Шестнадцатого) (1983)
  - Март 1917 (Март Семнадцатого) (1986)
  - Април 1917 (Апрель Семнадцатого) (1989)
- Архипелаг ГУЛАГ (1-ви том, 2-ри том, 3-ти том) (1973-78)
- Рекло телето дъба да мушка (Бодался теленок с дубом) (1975)
- Ленин в Цюрих (Ленин в Цюрихе) (1975) (Глави от Червеното колело)
- Как да устроим Русия (Как нам обустроить Россию) (1990)
- Руският въпрос в края на 20 век (Русский вопрос к концу ХХ века) (1995)
- Русия в разруха (1998) (Россия в обвале)
- Двеста години заедно (2001, 2002) (Двести лет вместе) (Исторически труд за руско-еврейските отношения от 1772 г. до наши дни, предизвикал противоречиви отзиви сред читателите: [6], [7], [8])

## [редактиране] За него

- The Solzhenitsyn Files: Secret Soviet Documents Reveal One Man's Fight Against the Monolith, edition 1, 1995, твърди корици, ISBN 1-883695-06-6 (превод на английски под ръководството на Катрин А. Фицпатрик, под редакцията на и с предговор от Майкъл Скамел)

## [редактиране] Външни препратки

Уикицитат съдържа
колекция от цитати от/за Александър Солженицин

- Автобиография на Солженицин на страницата на Нобеловите награди
- Подробна био-библиография
- „Една дума истина”, запис за него
- „Разделѐн свят“: обръщение на Солженицин към випускниците на Харвардския университет през 1978 г.
- Бележки за Солженицин
- Произведения на Солженицин
- Публикации на Солженицин в сп. „Новый Мир“
- Сайт, посветен на Солженицин

Нобелова награда за литература Лауреати на наградата

1901: Сюли Прюдом 02: Момзен 03: Бьорнсон 04: Ф.Мистрал, Ечегарай 05: Сенкевич 06: Кардучи 07: Киплинг 08: Ойкен 09: Лагерльоф 1910: Хайзе 11: Метерлинк 12: Хауптман 13: Тагор 15: Ролан 16: Хейденстам 17: Гелеруп, Понтопидан 19: Спителер 1920: Хамсун 21: Франс 22: Бенавенте 23: Йейтс 24: Реймонт 25: Шоу 26: Деледа 27: Бергсон 28: Ундсет 29: Ман 1930: Луис 31: Карлфелт 32: Голсуърти 33: Бунин 34: Пирандело 36: О'Нийл 37: Мартен дю Гар 38: Бък 39: Силанпя 44: Йенсен 45: Г.Мистрал 46: Хесе 47: Жид 48: Елиът 49: Фокнър 1950: Ръсел 51: Лагерквист 52: Мориак 53: Чърчил 54: Хемингуей 55: Лакснес 56: Хименес 57: Камю 58: Пастернак° 59: Куазимодо 1960: Перс 61: Андрич 62: Стайнбек 63: Сеферис 64: Сартър° 65: Шолохов 66: Агнон, Закс 67: Астуриас 68: Кавабата 69: Бекет 1970: Солженицин 71: Неруда 72: Бьол 73: Уайт 74: Юнсон, Мартинсон 75: Монтале 76: Белоу 77: Алейксандре 78: Сингер 79: Елитис 1980: Милош 81: Канети 82: Гарсия Маркес 83: Голдинг 84: Сейферт 85: Симон 86: Шоинка 87: Бродски 88: Махфуз 89: Села 1990: Пас 91: Гордимър 92: Уолкот 93: Морисън 94: Ое 95: Хийни 96: Шимборска 97: Фо 98: Сарамагу 99: Грас 2000: Гао 01: Найпол 02: Кертес 03: Кутси 04: Йелинек 05: Пинтър 06: Памук
° Наградата е отказана. —— Не е присъждана през: 1914, 1918, 1935, 1940-43 година

Взето от „http://bg.wikipedia.org../../../%D0%B0/%D0%BB/%D0%B5/%D0%90%D0%BB%D0%B5%D0%BA%D1%81%D0%B0%D0%BD%D0%B4%D1%8A%D1%80_%D0%A1%D0%BE%D0%BB%D0%B6%D0%B5%D0%BD%D0%B8%D1%86%D0%B8%D0%BD_a8f7.html“.

Категории: Руски писатели | Носители на Нобелова награда за литература | Дисиденти | Академици на РАН | ГУЛАГ

##### Views

- Статия
- Беседа
- Текуща версия

##### Търсене

##### На други езици

- አማርኛ
- العربية
- বাংলা
- Bosanski
- Català
- Česky
- Dansk
- Deutsch
- English
- Esperanto
- Español
- Eesti
- Suomi
- Français
- Gaeilge
- עברית
- हिन्दी
- Hrvatski
- Magyar
- Bahasa Indonesia
- Ido
- Italiano
- 日本語
- ქართული
- मराठी
- Nederlands
- ‪Norsk (bokmål)‬
- Polski
- Português
- Română
- Русский
- Slovenčina
- Српски / Srpski
- Svenska
- Kiswahili
- Türkçe
- 中文